b'\n_START_ARTICLE_\nFl\xc3\xa5 stavkirke\n_START_PARAGRAPH_\nFl\xc3\xa5 stavkirke stod p\xc3\xa5 Ve (gnr. 9), p\xc3\xa5 \xc3\xb8stsiden av Hallingdalselva, mens dagens Fl\xc3\xa5 kirke ble oppf\xc3\xb8rt ved Vold (gnr. 25) p\xc3\xa5 vestsiden i 1858._NEWLINE_Det er f\xc3\xa5 skriftlige skriftlige vitnesbyrd som kan bidra til en presis datering av kirken, men Lorentz Dietrichson daterer kirken til noks\xc3\xa5 n\xc3\xa6r 1200 p\xc3\xa5 grunnlag av ornamentikken. Det synes som om Fl\xc3\xa5 hadde egen prest og presteg\xc3\xa5rd i middelalderen, men det antas at det kan ha v\xc3\xa6rt slutt p\xc3\xa5 dette i senmiddelalderen, siden det kun finnes \xc3\xa9n henvisning til prest (i 1499) og denne ikke er navngitt. Etter reformasjonen var kirken anneks til Nes. Den ble som andre solgt p\xc3\xa5 auksjon i 1723, og ved en besiktigelse i 1740 er den omtalt som Wees. Kirken havnet p\xc3\xa5 kommunens hender i 1816._NEWLINE_Stavkirken var opprinnelig en midtmastkirke med rektangul\xc3\xa6rt skip og smalere kor med apsis. Den hadde takrytter p\xc3\xa5 m\xc3\xb8net og var omgitt av en svalgang. I 1685 ble apsis og korets \xc3\xb8stvegg samt svalgangen rundt disse revet, og koret ble forlenget \xc3\xb8stover. Koret ble revet i 1707, og kirken ble ombygget til korskirke og fikk nytt kor. Ny kirke ble s\xc3\xa5 oppf\xc3\xb8rt p\xc3\xa5 et nytt sted i 1858 p\xc3\xa5 grunn av problemer med det gamle kirkestedet: Elven gravde seg innover p\xc3\xa5 kirkeg\xc3\xa5rden og skapte problemer i 1665, 1675 og 1685. Den tidligere kirketomten er pl\xc3\xb8yd opp til \xc3\xa5ker._NEWLINE_Bare skipet var i stavverk da kirken ble revet, og utseendet og beskaffenheten er kjent fra oppm\xc3\xa5linger og skisser tegnet av Georg Bull, som begrenset seg til denne delen og utelot senere, sekund\xc3\xa6re bygningsdeler. Skipet var ca. 6,55\xc2\xa0m langt og 5,25\xc2\xa0 m bredt. Kirken skal ha v\xc3\xa6rt sv\xc3\xa6rt trang og hadde veggfaste benker samt pulpiturer, if\xc3\xb8lge Bulls oppm\xc3\xa5ling. Andre detaljer er tolket ut av regnskaper og besiktigelsesrapporter.\n_START_SECTION_\nGjenstander fra stavkirken\n_START_PARAGRAPH_\nVestportalen fra stavkirken er bevart i Oldsaksamlingen. Den f\xc3\xb8yer seg inn i Sogn-Valdres-tradisjonen og har ranke- og dyreornamentikk. En eldre altertavle er tapt, mens et alterbilde fra 1736 ble overf\xc3\xb8rt til den nye kirken. Prekestol og d\xc3\xb8pefont er g\xc3\xa5tt tapt. En messehagel fra 1653 er \xc3\xa5 finne i Hallingdal Museum.'